Il-Maltin jidher li qed jikkoperaw u jagħrfu dejjem aktar l-importanza tas-separazzjoni tal-iskart tant li l-WasteServ f'temp ta' xahar innutat żieda konsiderevoli fl-ammont u l-kwalità tal-ħġieġ riċiklabbli li issa se tkun qed tesporta. Mill-banda l-oħra, għad ikun hemm individwi irresponsabbli li fil-boroż il-griżi jarmu karkassi t'annimali jew saħansitra logħob tan-nar li jista' jkun ta' periklu kbir għall-ambjent u għall-ħaddiema u l-impjanti tal-WasteServ. Il-Kap Eżekuttiv tal-WasteServ, Richard Bilocca qal li sa Awwissu li għadda, il-ħġieġ riċiklabbli li kien qed jinġabar mill-kolletturi minn barra d-djar f'Malta u Għawdex ma kienx qed iġib prezz tajjeb minħabba li kien qed ikun kontaminat bil-biċċiet tal-plastik jew tal-kartun li kienu jkunu fih. "Allura konna qegħdin innaqsu l-valur, inżiedu x-xogħol u l-proċessi li jsiru fuqu l-ħġieġ u l-kwalità tiegħu tkompli tonqos, għalhekk meta niġu biex nibagħtuh għar-riċiklaġġ barra minn Malta dan il-ħġieġ kien qed ikollna nħallsu u l-affarijiet li tista' tagħmel bih ikunu iktar limitati". Wara diskussjonijiet mal-Kunsilli Lokali u ż-żewġ skemi involuti fil-proċess tal-ġbir, minn Settembru n-nies bdew ikunu mħeġġa jqiegħdu l-ħġieġ li jkollhom f'kontenituri li jistgħu jerġgħu jintużaw. Is-Sur Bilocca spjega li fil-ġabra t'Ottubru tal-Ġimgħa li għaddiet, il-WasteServ ġabret 128 tunnellata ta' ħġieġ nadif mill-ġbir li sar bieb bieb, żieda ta' 58% meta mqabbel mal-ġabra ta' Settembru li għadda. "Jiġifieri l-ħġieġ issa flok meta wasal għand il-WasteServ irridu noqogħdu nqalbuh bil-gafef biex ineħħu l-kartun u hekk, proċess li jinvolvi perikli u t-tkissir tal-ħġieġ, dan issa jista' jitpoġġa għall-bejgħ b'mod dirett". F'Settembru, Malta esportat aktar minn sitt elef u ħames mitt tunnellata ta' ħġieġ lejn it-Turkija li qed jerġa' jinbidel fi flixken tal-ħġieġ nodfa u ta' kwalità. Intant, waqt li żorna l-impjant f'Marsaskala segwejna l-proċess għas-separazzjoni tal-iskart riċiklabbli, jiġifieri dak li narmu fil-borża l-griża u li fiha l-ħaddiema tal-WasteServ għadhom isibu skart li suppost jintema f'faċilitajiet oħrajn. "Eżempju hawnhekk f'idi għandi flare skadut mill-2017 u xi ħadd irresponsabbli flok iddispona minnu f'wieħed mis-civic sites tal-Wasteserv mingħajr ebda ħlas, tefgħu fil-borża l-griża u s-Sibt li għadda kellna nar fejn nirċievu l-borża l-griża li b'xorti tajba intefa malajr". Is-Sur Bilocca spjega li l-batteriji, mobiles, tagħmir elettroniku u thinner huma fost l-affarijiet li huma ta' periklu u jistgħu jikkawżaw nirien, jikkawġunaw ħsarat kbar u iħallu ħerba ambjentali kbira.